
PËR OBJEKTET QË SIGUROHEN ME ROJe CIVILE TË ARMATOSURA

Në zbatim të shkronjës "a" të nenit 7 të ligjit nr.7566, datë 25.5.1992 "Për armët", Këshilli i Ministrave

VENDOSI:

1. Të pajisen me armë zjarri të gjata rojet civile që sigurojnë objektet e mëposhtme:
a) Depot e ujit të pijshëm, të lëndëve plasëse, helmuese me efekte të forta, lëndëve radioaktive.
b) Nënstacionet elektrike, stacionet hekurudhore, të përpunimit të mallrave, depot qendrore të karburanteve dhe ato të lëndëve djegëse.
c) Depot e rezervave të Shtetit dhe ato ku ruhen ndihmat e tjera shtetërore e humanitare.
ç) Ndërmarrje, institucione dhe objekte të tjera shtetërore dhe private, ku prodhohen, përpunohen e administrohen mallra me vlera të konsiderueshme ose kanë aktivitet tjetër të rëndësishëm ekonomik e social.
2. Përcaktimi i objekteve sipas shkronjës "ç" të pikës 1 të këtij vendimi bëhet nga drejtuesit e organeve të pushtetit lokal në rrethe në marrëveshje me Degën e Rendit Publik.
3. Për sigurimin e objekteve sipas këtij vendimi, të zbatohen dispozitat e ligjit nr.7566, datë 25.5.1992. "Për armët".
Ky vendim hyn në fuqi menjëherë.

KRYETARI I KËSHILLIT TË MINISTRAVE
Aleksandër Meksi     
      


